**СЪОБЩЕНИЕ**

**Уважаеми, ползватели по договори, сключени при условията на подмярка 7.2 от ПРСР 2014-2020г.,**

ДФ “Земеделие” - Разплащателна Агенция (РА) Ви уведомява, че съгласно чл.13, ал.2 от договора за финансово подпомагане ползвателите са длъжни да започнат изпълнението на инвестицията в срок, както следва:

1. в срок не по-дълъг от дванадесет месеца от сключване на договора, ако бенефициентът не е възложител по чл. 5 и 6 от Закона за обществените поръчки;

2. в срок не по-дълъг от шест месеца от получаване от страна на бенефициента на последното по време решение на ФОНДА за съгласуване на възложена обществена поръчка за изпълнение на дейност от одобрения проект, ако бенефициентът е възложител по чл. 5 и 6 от Закона за обществените поръчки;

Във връзка с проверка на изпълнението на посоченото задължение е необходимо да представите пред ДФ „Земеделие”, **заверени за вярност** **документи, които недвусмислено да доказват действителното започване на изпълнението на инвестицията.**

„Доказателства за започване на изпълнението“ са: документ за извършено авансово или частично плащане в размер не по-малък от 20 на сто от размера на одобрената финансова помощ, издадена фактура за сума над посочения размер, подписани приемо-предавателни протоколи за извършени дейности по проекта на стойност не по-малка от посочената или др. подобни документи, удостоверяващи, че бенефициентът е започнал изпълнението по отношение на инвестиция на стойност не по-малка от 20 на сто от размера на одобрената финансова помощ.

Обръщаме внимание, че когато бенефициентът не представи доказателства за започване на изпълнението, Държавен фонд „Земеделие“ прекратява едностранно договора и го изключва от възможността да получава подпомагане по същата мярка или същия вид операция за календарната година на неизпълнение на задължението и за следващата календарна година.

**Във връзка с изложеното изпращането на доказателства за откриване на строителна площадка НЕ ПРЕДСТАВЛЯВАТ ДОКАЗАТЕЛСТВО за започване** **изпълнението на инвестицията.**

Съгласно публикуваните на електронната страница на ДФ "Земеделие" "Указания за предварителни проверки и последващ контрол във връзка с провеждане на обществени поръчки по проекти, финансирани от ДФ „Земеделие” – Разплащателна Агенция по Програмата за развитие на селските райони 2014-2020 г.", в срок от 10 дни преди датата на изготвяне на Акт образец 2 или Акт образец 2а по Наредба № 3 от 31.07.2003 г., **ползвателят е длъжен да представи в съответната Областна дирекция на ДФ „Земеделие” уведомително писмо за стартиране на строителството** с посочена дата и място на стартиране, придружено от копие на договора за съответната обществена поръчка, а не да го изпраща по електронна поща.